מגי ג'ילנהול

קורות חיים

ג'ילנהול נולדה בניו יורק לאב נוצרי ולאם יהודייה. הוריה הם הבמאי מועמד פרס אמי סטפן ג'ילנהול, והמפיקה נעמי פונר ג'ילנהול.
אחיה הצעיר ג'ייק, גם הוא שחקן שאף היה מועמד לפרס האוסקר על תפקידו בסרט הר ברוקבק.
אמה של ג'ילנהול היא יהודייה והיא אשתו לשעבר של היסטוריון מאוניברסיטת קולומביה, אריק פונר.
הוריה של ג'ילנהול נישאו בשנת 1977 והתגרשו בסוף בשנת 2008.
ג'ילנהול גדלה בלוס אנג'לס ולמדה בבית ספר הרווארד ווסטלייק שם סיימה בהצלחה את לימודיה ב-1995 ועברה ללמוד באוניברסיטת קולומביה, בניו יורק שם למדה ספרות וחקר דתות המזרח הרחוק, סיימה תואר ראשון ב-1999.
לאחר שלמדה באקדמיה המלכותית לאמנות הדרמה בלונדון עבדה ג'ילנהול כמלצרית במסעדה במסצ'וסטס.

קריירה קולנועית

ג'ילנהול קיבלה את תפקידה הראשון בגיל 15 בסרט אשר ביים אביה "ארץ המים", בסרט שיחקה לצד שחקנים מוכרים כגון איתן הוק וג'רמי איירונס.
לאחר מכן השתתפה ג'ילנהול בתפקידים קטנים כולל בעוד אחד מסרטי אביה "גידולי פרא" ב-1998.
בשנת 2000 השתתפה ג'ילנהול בסרטו של ג'ון ווטרס, "ססיל בי דימנטד".
ב-2001 הופיעה ג'ילנהול בתפקיד קטן בסרט "הבחורים בחיי" לצדה של דרו ברימור, כמו כן הופיעה ג'ילונהול לצד אחיה בסרט הקאלט "דוני דארקו".
בשנת 2002 שיחקה ג'ילנהול בתפקיד קטן בסרטו של ג'ורג' קלוני, "וידויים של מוח מסוכן", בסרטו של ספייק ג'ונז, "אדפטיישן" ובקומדיה "לא יכול בלי".
תפקיד הפריצה של ג'ילנהול היה בקומדיה השחורה "המזכירה", לצידו של השחקן ג'יימס ספיידר. על תפקידה בסרט קיבלה ג'ילנהול תשבחות ואף מועמדות לפרס גלובוס הזהב בקטגוריית השחקנית בסרט מוזיקלי או קומדיה הטובה ביותר.
ב-2003 שיחקה ג'ילנהול לצד ג'וליה רוברטס וקירסטן דאנסט בסרט חיוך של מונה ליזה ובסרט "בית הילדים" לצד דריל האנה.
ב-2005 השתתפה ג'ילנהול לצד ליסה קודרו וטום ארנולד בסרט "סיפורים קצרים על אהבה", על תפקידה קיבלה מועמדות ל"פרס אינדפנדנט ספיריט".
שנת 2006 הייתה שנה מוצלחת מאוד לג'ילנהול מבחינה קולנועית עם מועמדות לפרס סאטורן על תפקידה בסרט "מעבר לכל דמיון" ומועמדות שנייה לפרס גלובוס הזהב על תפקידה הדרמטי בסרט "שרי בייבי".
באותה שנה שיחקה ג'ילנהול גם בדרמת האסונות של אוליבר סטון המבוססת על פיגועי 11 בספטמבר, "מגדלי התאומים" לצד ניקולס קייג', ודיבבה בסרט האנימציה מועמד פרס האוסקר, "מפלצת של בית".
בשנת 2008 כיכבה ג'ילנהול בסרט עטור השבחים ושובר הקופות "האביר האפל" שגרף למעלה ממיליארד דולרים, בסרט גילמה ג'ילנהול את דמותה של רייצ'ל דוז לצד כריסטיאן בייל והית' לדג'ר.
לתפקיד של רייצ'ל דוז נבחנו שחקניות נוספות מלבד ג'ילנהול וביניהן: רייצ'ל מקאדמס, שרה מישל גלר ואמילי בלאנט. על תפקידה בסרט זכתה ג'ילנהול לשבחים רבים ובמועמדות שנייה לפרס סאטורן בקטגוריית השחקנית הטובה ביותר.
בשנת 2009 שיחקה בסרט "לב לא שפוי", עליו קבלה מועמדות לפרס אוסקר לשחקנית המשנה הטובה ביותר, בסרט הופיעה ג'ילנהול בדמותה של ג'ין קראדוק, עיתונאית צעירה אשר נחושה בדעתה לגלות את האדם האמיתי מאחורי מוזיקאי מזדקן ושיכור בשם באד בלייק (ג'ף ברידג'ס).
בשנת 2010 שיחקה בסרט "נני מקפי: הקסם חוזר" כאמם של ילדי החווה.
בשנת 2013 שיחקה ב"וושינגטון על הכוונת" בדמותה של מנהלת האבטחה של הנשיא. ב-2014 זכתה בפרס גלובוס הזהב על תפקידה בסדרת הטלוויזיה "האישה המכובדת". 
בשנת 2018 שיחקה בסרט הדרמה "הגננת", את ליסה ספינלי, גננת מסטטן איילנד שנאבקת בקשיים בחייה. ג'ילנהול היא גם אחת המפיקות בסרט.

חיים אישיים

ג'ילנהול ניהלה מערכת יחסים עם השחקן פיטר סארסגארד, חברו הקרוב של אחיה ג'ייק משנת 2002, הזוג התארס בשנת 2006 ובסוף שנה זו נולדה הבת רמונה.
באפריל 2012 נולדה הבת השנייה גלוריה ריי.
באמצע שנת 2009 התחתן הזוג בקפלה בעיר ברינדיזי באיטליה.